《骊龙珠吟》
唐代·天然

骊龙珠，骊龙珠，光明灿烂与人殊。十方世界无求处，纵然求得亦非珠。

珠本有，不升沉，时人不识外追寻。行尽天涯自疲寂，不如体取自家心。

莫求觅，损功夫，转求转灭转元无。恰如渴鹿趁阳燄，又似狂人在道途。

须自体，了分明，了得不用更磨莹。深知不是人间得，非论六类及生灵。

虚用意，损精神，不如闲处绝纤尘。停心息意珠常在，莫向途中别问人。

自迷失，珠元在，此个骊龙终不改。虽然埋在五阴山，自是时人生懈怠。

不识珠，每抛掷，却向骊龙前作客。不知身是主人公，弃却骊龙别处觅。

认取宝，自家珍，此珠元是本来人。拈得玩弄无穷尽，始觉骊龙本不贫。

若能晓了骊珠后，只这骊珠在我身。

作者简介：（739—824）唐僧。姓氏里居不详。少入法门，先参马祖道一，祖为立名天然。又师石头希迁禅师受戒法。居天台华顶三年，礼国一大师。宪宗元和中上龙门山，与庞居士、伏牛禅师为物外之交。曾于洛阳慧林寺燃木佛御寒，名震都下。十五年卜南阳丹霞山结庵。